
Extrakciós paraméterek optimalizálása dióolaj gyártása során keletkezett melléktermékből

A dió Magyarországon és világszinten egyaránt a legnagyobb mennyiségben termesztett csonthéjas. Hazánkban legnagyobb mennyiségben termesztett diófajták az Alsószentiváni 117 és a Milotai 10 típusú diók. A dió ipari feldolgozása során dióolajat állítanak elő. Általánosságban elmondható, hogy az élelmiszeripari folyamatnál keletkező melléktermékek nagy lehetőséget rejtenek magukban, hogy magasabb hozzáadott értékű termékké váljanak. Sajnos ezt a potenciált nem használják ki megfelelően technológiai hiányosságok miatt. A dióolaj gyártása során keletkező melléktermék, a diópellet szintén tovább hasznosítható, amely az élelmiszeripar számára fontos anyagokkal rendelkezik. Kísérleti munkám során egy aktuálisan folyó doktori kutatásba kapcsolódtam be, melynek célja a héjmentes dió eltarthatósági idejének növelése egy, olyan ehető bevonat fejlesztésével, amely bioaktív komponenseket tartalmaz, mint a polifenol.
Annak érdekében, hogy a kutatáshoz fejlesztett bevonat minél nagyobb mennyiségű polifenolt tartalmazzon, meg kellett találni azt az extrakciós paraméter kombinációt, mely alkalmazása lehetővé teszi a kinyerhető fenolos komponensek maximalizálását. Ennek eléréséhez a paraméterek finomhangolásából következő TPC értékek vizsgálatát tűztem ki fő célként. A kísérlethez felhasznált pelletek Alsószentiváni 117 és Milotai 10 fajtájú diókból származnak. Munkám során optimalizálási kísérletnél etanolos extrakciót végeztem 1:10, illetve 1:30-as oldószeraránnyal, 70%-os oldószertartalommal. Az extrakció hatásfokának növelése érdekében kétféle kezelési módot alkalmaztam, vízfürdőt, valamint egy ultrahangos vízfürdőt, mindezt a hőmérséklet (20°C és 60°C) növelésével kiegészítve. Az optimalizációs kísérlet eredményeit a CIELAB színmérésével, összes polifenol tartalom meghatározással (TPC), antioxidáns kapacitás méréssel (FRAP) és vizuális, illetve numerikus (ANOVA) statisztikai elemzésekkel állapítottam meg.
A mérések során a pelletek mind a három tervezett vizsgálati módszer elvégzése során eltérően reagáltak. A kísérletet követően megállapítható, hogy az említett melléktermék hatalmas élelmiszeripari lehetőségeket hordoz magában, melyet a kimagasló polifenol tartalom és antioxidáns kapacitás értékek is mutatnak.
Dolgozatom eredményeképp megállapítható, hogy a kinyerhető fenolos komponens tartalom maximalizálásához a vizsgált paraméterkombinációk közül a legoptimálisabb eset az Alsószentiváni diópellet 1:30-as oldószerarány melletti 20°C-on történő vízfürdős kezelése.



